Foto: Index



ZAGREB, 1. TRAVNJA 2015. - BIVŠI premijer Hrvatske Ivo Sanader pušten je za vikend iz zatvora Remetinec kako bi prisustvovao utakmici Hrvatska-Norveška. Dio je to novog uspješnog programa rehabilitiranja kriminalaca pod nazivom "Ukradi novce, obuci kocke".



Tim psihologa okupljen u Ministarstvu pravosuđa program je kreirao nakon višegodišnjeg promatranja masovne psihologije hrvatskog naroda i zaključkom da su Hrvati sposobni simpatizirati i najgore kriminalce, šljam i probisvijete pod uvjetom da obuku hrvatski dres, zaogrnu se hrvatskim šalom ili se fotografiraju s hrvatskim barjakom. "Istraživanje je dalo odlične rezultate. Građani Hrvatske bi mrtvi-hladni mogli izabrati člana zločinačke organizacije i za predsjednika države ako dovoljno puta ponovi da voli Hrvatsku!" - izjavio je za Index jedan od psihologa.



Sanaderova fotografija s utakmice izazvala je oduševljenje građana Hrvatske, te je na Facebooku skupila više od milijun lajkova.



"Kra je, ali baren voli Hrvatsku", "Djeca su mi gladna, ali lijepo mu stoje kockice", "Dvajst godina nas kradu, al bar nisu komunisti", "Naklon gospodine Sanader, tako se voli Hrvatska" - neki su od komentara ganutih korisnika društvene mreže Facebook.



Slobodan vikend za posjet važnoj utakmici iskoristili su i mnogi drugi kriminalci, lopovi, ubojice, ali i neki političari i tajkuni koji su još na slobodi. I njihove fotografije izazvale su oduševljenje publike.



Branimir Glavaš nije mogao prisustvovati utakmici zbog štrajka glađu. Glavaš je ušao u četvrti tjedan bez hrane i vode, a dva tjedna štrajkao je i držanjem daha i netreptanjem, te je smatrao kako bi mu bezalkoholno pivo i stadionske štrukle bili prevelik izazov.



Utakmicu je zato posjetio Dragan Paravinja. "Neću dozvoliti da nas osuđene silovatelje i ubojice zovete osuđenim silovateljima i ubojicama! To je sada iza nas, do kad ćemo se vraćati u prošlost?" - upitao je Paravinja okupljene novinare.







"Kraljina! Vidi asa kako se spustio među običan narod" - komentirali su korisnici Facebooka Paravinjino navijanje za Hrvatsku. Iako su komentari pretežito bili pozitivni, vječiti kritičari prigovorili su Paravinji što konzumira pivo. "Zašto ne pišete o komunistima?", "Da Paravinja nije doša opet bi mu prigovarali, vama nitko ne paše" - stali su mnogi u njegovu obranu, no sve to nije zasjenilo jedino važno - pobjedu Hrvatske nad Norveškom.



"Možda su lopovi i silovatelji, ali recite iskreno, tko od vas ne bi bio da je imao priliku?" - pozvao je na trenutak iskrenosti korisnik pod nadimkom Jozo ZaDom.



Emocije nije mogao suspregnuti niti legendarni voditelj Drago Ćosić u televizijskom prijenosu uživo, nakon što je u publici ugledao Sanadera, Paravinju, Pašalića, Linića, Kutlu, Todorića i Bandića kako navijaju: "Napokon ljudi koji vole Hrvatsku".



Nakon utakmice, a prije povratka u zatvor VIP delegacija pokušala je posjetiti šator u Savskoj, ali u šatoru nije bilo nikog.

Tekst se nastavlja ispod oglasa